བསམ་ཚུལ་དེ་དག་གི་རྒྱབ་ལྗོངས་ངོ་མ་དེ་མི་མང་གི་ཤེས་རྟོགས་ཆེད་རགས་ཙམ་གླེང་ན་སྤྱི་འཐུས་ཀྱི་གྲུབ་ཆ་ལ་འགྱུར་བ་བཏང་ནས་ས་གནས་ཀྱི་སྤྱི་འཐུས་མང་དུ་གཏོང་དགོས་པ་དང་།གྲོས་ཚོགས་གོང་འོག་གི་ལམ་ལུགས་བཟོ་དགོས་པ་སོགས་ཀྱི་བསམ་ཚུལ་འདོན་མཁན་མང་ཆེ་བ་དབུས་གཙང་གི་མི་རྣམས་ཁ་གཅིག་གྲག་ལྟ་བུ་བྱུང་ཡོད་པ་དང་།ཁམས་པ་དང་ཨ་མདོ་བ་མང་ཆེ་བས་གནད་དོན་དེ་ལ་མོས་མཐུན་བྱེད་ཀྱི་མེད།ད་ལྟའི་ཆར་ཆོལ་ཁའི་སྤྱི་འཐུས་ཀྱི་གྲངས་ཚད་འདྲ་མཉམ་ཡིན་ཡང་གོང་གསལ་དོན་གནད་གང་གི་ཐོག་ནས་འགྱུར་བ་བཏང་ཡང་དབུས་གཙང་གི་མི་མང་དུ་འགྲོ་བ་དང་ཁམས་ཨ་མདོའི་མི་ཉུང་དུ་འགྲོ་རྒྱུ་ཡིན་པ་དང།ཆོས་བརྒྱུད་སྤྱི་འཐུས་མི་སྐྱས་ཀྱང་འོས་བླུག་ཆོག་པ་དང་།མི་འགྲོ་ཆོལ་ཁོངས་སོ་སོ་ནས་ཡིན་ཡང་མཐར་ཐུག་ཚང་མས་འོས་བླུག་ཆོག་ན་བཙན་བྱོལ་ནང་གི་མི་འབོར་མང་ཉུང་ལ་བརྟེན་ནས་དབུས་གཙང་གིས་གང་བྱེད་བྱེད་ལྟ་བུར་འགྱུར་ངེས་ལ་བརྟེན།དབུས་གཙང་བ་ཚོས་དེ་ལུགས་འགྱུར་བ་གཏོང་དགོས་པའི་བསམ་ཚུལ་ཤུགས་ཆེ་འདོན་བཞིན་པ་དང་།ཁམས་པ་དང་ཨ་མདོ་བས་དེ་ལ་མོས་མཐུན་མི་བྱེད་པའི་རྒྱུ་མཚན་ཡང་དེ་ལ་ཐུག་ཡོད།ཆོས་བརྒྱུད་སྤྱི་འཐུས་དང་འབྲེལ་བའི་གནད་དོན་གླེང་སྐབས་ཨ་མདོ་བ་དང་དབུས་གཙང་བ་ཕལ་མོ་ཆེའི་བསམ་ཚུལ་གཅིག་གྱུར་ཡིན་ལ།ཁམས་པའི་ཚོགས་ཞུགས་པ་ཕལ་ཆེ་བའི་བསམ་ཚུལ་ཆོལ་ཁ་གཞན་གཉིས་དང་མི་མཐུན་པ་ཆགས་ཡོད།དེ་ལྟར་ཆགས་དགོས་དོན་འདས་པའི་ལོ་རྒྱུས་ཐོག་ཆོས་བརྒྱུད་ཀྱི་སྤྱི་འཐུས་མང་པོ་ཞིག་དབུས་གཙང་ནས་ཕེབས་ཡོད་པ་དང་།སྐབས་དེ་དུས་ཆོལ་ཁའི་སྤྱི་འཐུས་མི་དགོས་པ་ལས།ཆོས་བརྒྱུད་སྤྱི་འཐུས་ཀྱི་སྐོར་ལ་གླེང་སློང་དེ་ཙམ་ཡོང་མྱོང་མེད་ཀྱང་།ད་ལྟའི་ཆར་ཆོས་བརྒྱུད་ཁག་གི་གྲྭ་བཙུན་མང་ཆེ་བ་ཁམས་ནས་ཡིན་པའི་རྒྱུ་མཚན་གྱིས་ཆོས་བརྒྱུད་སྤྱི་འཐུས་ཀྱང་མང་པོ་ཞིག་ཁམས་ནས་ཡོང་གི་ཡོད་པ་དང་།སྐབས་བཅུ་བཞི་པའི་ནང་དུ་ཆོས་བརྒྱུད་ཀྱི་སྤྱི་འཐུས་༡༠ཡི་ནང་ནས་ཆོལ་ཁོངས་ཁམས་ཡིན་པ་མི་༨ཡོད་པ་རེད།རྒྱུ་མཚན་དེ་ལ་བརྟེན་ནས་ཆོས་བརྒྱུད་སྤྱི་འཐུས་དགོས་དང་མི་དགོས་ཀྱི་བསམ་ཚུལ་འདི་ཤུགས་ཆེ་གླེང་དགོས་བྱུང་བ་ཡིན་འདུགཆོལ་ཁོངས་ཨ་མདོ་རུ་གཏོགས་པའི་ཆོས་བརྒྱུད་སྤྱི་འཐུས་གཅིག་ལས་ད་བར་སླེབས་མྱོང་མེད་པས།ཨ་མདོ་བས་ཇོ་ནང་གི་ཆོས་བརྒྱུད་ལ་སྤྱི་འཐུས་བྱུང་ན་མ་གཏོགས།ཆོས་བརྒྱུད་གཞན་གྱི་སྤྱི་འཐུས་ལ་མོས་མཐུན་མེད་པའི་རྒྱུ་མཚན་འདི་ལ་ཐུག་ཡོད་པ་རེད།